als_Latn dik_Latn sag_Latn
Lufta në Siri po merrë përmasa të mëdha dhe ka hyrë në vitin e tretë, mirëpo sot e kësaj dite nuk dihet asnjë gjurmë apo e dhënë për fatin e shqiptarëve që jetonin me dekada të tëra në dy lagje të kryeqytetit sirian Damask. Ata njihen si “arnautët”, kryesisht me origjinë nga Kosova, që jetojnë në dy lagje me emrin e tyre në veri dhe jug të Damaskut, informon INA.
Sipas informacioneve të siguruara nga agjencitë botërore lidhur me sulmet që po ndodhin në Damask, raportohet se ushtria siriane ka bombarduar edhe këto dy lagje dhe se pjesa më e madhe e popullsisë janë arratisur. Tre vite më parë kur kryengritja sapo kishte nisur ishin vrarë tre shqiptarë në lagjen Kadem dhe se ata ishin shpallur si dëshmorë të Sirisë.
Historiani Muhamet Mufaku që jeton në Amman kohë më parë përmes një specialeje të publikuar tek INA kishte sjellë fakte për shqiptarët në Damask. Ja se çfarë shkruan në pjesët e storjes speciale të historianit shqiptarë.
“Sipas një djaloshi me origjinë nga Vrella, emri i të cilit nuk mund të tregohet për arsye sigurie, i cili punon në qendrën siriane për gjendjen civile dhe më tregon se pas digjitalizimit të dokumenteve të gjendjes civile tani del se kemi më shumë se 7 mijë shqiptarë me mbiemrin “Arnaut” (shqiptarë të ardhur nga Kosova) në Siri. Duke marrë parasysh edhe shqiptarët e ardhur nga Shqipëria që nuk kanë mbiemrin “Arnaut”, mund të thuhet se në Siri kemi nja 10 mijë shqiptarë, shumica e të cilëve jetojnë në Damask dhe të tjerët janë të shpërndarë në Hama, Halep dhe në Latakije.
Shumica e shqiptareve të Sirisë kanë ardhur nga Kosova pas pushtimit të saj nga Serbia më 1912, e pas presioneve të mëdha në periudhën midis dy luftërave botërore, pra 1918-1939. Me fjalë të tjera, kemi tani në Siri tri-katër gjenerata të shqiptarëve, varësisht kur u bë shpërngulja e vendosja e tyre në Siri. Disa u ndalën një kohë në Turqi e disa u lindën në rrugë për në Siri.
Shqiptarët e Sirisë pësuan shumë, sepse gjatë historisë nuk kanë pasur kush të interesohet për ta, përfshirë shtetin shqiptar.
Shqiptarët të pagëzuar atje si arnautët nuk gëzonin si pakicë e vogël ndonjë privilegj në Siri, por më shumë shikoheshin me rezervë pas 1999, sepse regjimi sirian kishte lidhje të mirë me Serbinë e Milosheviqit dhe me Rusinë. Më 2009 ishte një gëzim i madh ardhja e zëvendësministrit të Jashtëm të Shqipërisë në Damask, z.Edith Harxhi, që u prit me entuziazëm të madh nga arnautët dhe u premtoi shumë (bursa, vizita etj.). Dhe në vitin 2010 u hap edhe konsullata e nderit.
Por, deri tani askush nuk din për fatin e shqiptarëve që jetojnë në Siri, përjashtuar ata që kanë shkuar nga Kosova, Shqipëria dhe trevat e tjera dhe që janë radhitur në radhët e organizatës luftarake ISIS.
als_Latn als_Latn als_Latn als_Latn als_Latn als_Latn als_Latn als_Latn